Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации-ЦГК Скопје, поднесена против Решението на Владата на Република Северна Македонија – Генерален секретаријат, по предметот Барање за пристап до информации од јавен карактер, на 11.07.2025 година, го донесе следното

**Р Е Ш Е Н И Е**

1. Жалбата изјавена од Здружението на граѓани Центар за граѓански комуникации-ЦГК Скопје, поднесена против Решението на Владата на Република Северна Македонија – Генерален секретаријат, заведена во Агенцијата под бр.08-296 на 24.06.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган** **во делот од Барањето “Наслов на обуката под реден број 20 и 21 од 2024 година и под реден број 1 од 2025 година„ и податоците за имињата на обуките во Виена и Белград под број 20 и 22 за 2024 година и број 1 за 2025 година од доставената табела“ и во делот под точка 5 „ Кој ја организирал обуката“**.
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации-ЦГК Скопје, како што е наведено во Жалбата, на 02.06.2025 година поднело Барање за пристап до информации од јавен карактер до Владата на Република Северна Македонија – Генерален секретаријат, со кое побарало по е-маил да му се достави фотокопија од следната информација:

„Обуки за јавни набавки на кои присуствувале вработените во вашата институција во периодот 01.01.2023 до 31.05.2025 година со следните податоци за секоја обука поединечно:

„  **-** Датум на одржување на обуката;

* Место на одржување на обуката;
* Наслов на обуката;
* Колку лица присуствувале на обуката;
* Кој ја организирал обуката;
* Цена на жинење на обуката за 1 лице и
* Вкупен број на лица кои биле на обуки од областа на јавните набавки од вашата институција во посочениот временски перод“.

Постапувајќи по наведеното Барање, како што е наведено во Жалбата Имателот на информации во законски предвидениот рок на Барателот му доставил Решение бр.55-5519/2 од 11.06.2025 година со кое Барањето за пристап до информации од јавен карактер се уважува.

Незадоволен од горенаведеното Решение, Барателот на информации во законски предвидениот рок, на 24.06.2025 година поднесе Жалба до Агенцијата, заведена во Агенцијата под бр.08-296. Во Жалбата меѓу другото е наведено: „...Со одговорот имателот на информацијата само делумно одговорил на барањето. Конкретно, недостасуваат податоците за имињата на обуките во Виена и Белград (под број 20 и 21 за 2024 година и број 5 и 6 за 2025 година, од доставената табела), како и потврда дали организатор на останатите обуки е Владата на република Северна Македонија. По добивањето на одговорот, имателот беше известен за конкретните недостатоци, по што побара да му се достави ново барање повикувајќи се на жлен 24 став 3 од Законот за слободен пристап до информации од јавен карактер....Во конкретниот случај не станува збор за дополнителни информации, туку истите се јасно побарани со првичното барање, но имателот не ги доставил. Во дополнителниот мејл кој го испративме до имателот, јасно се наведува дека не се доставени сите информации поврзани со барањето, а не дека бараме дополнителни информации кои претходно не биле побарани...“.

Агенцијата со електронски допис бр. 08-296 од 25.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 01.07.2025 година до Агенцијата преку електронска пошта достави Одговор на жалба бр.55-5519/4 од 30.06.2025 година, заведен во Агенцијата под бр.08-296 во кое е наведено: „...Со оглед на тоа што Генералниот секретаријат со издаденото Решение заверено под наш архивски број 55-5519/2 од 11.06.2025 година, веќе го затвори предметното барање и воедно согласно член 24 став 3 од Законот за слободен пристап до информации од јавен карактер им беше посочено на барателите дека треба да поднесат ново барање заедно со одговорот кој го добиле...“.

На 11.07.2025 година, Барателот на информации до Агенцијата достави електронски допис во кое е наведено: „...За називите на обуките во посочените колони стои само јавни набавки, без конкретен назив, а во врска со организаторите стои организатор и Владата, значи не интересира кој е организаторот (назив на фирмата/институција).

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган, во делот од Барањето “Наслов на обуката под реден број 20 и 21 од 2024 година и под реден број 1 од 2025 година„ и податоците за имињата на обуките во Виена и Белград под број 20 и 22 за 2024 година и број 1 за 2025 година од доставената табела“ и во делот под точка 5 „Кој ја организирал обуката“**, поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации **во целост** **на начин и во форма наведени во Барањето**.

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение со кое се уважува Барањето на Барателот не му ги доставил **целост бараните информации на начин и во форма наведени во Барањето.**

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

Што се однесува до наводите на оспореното Решение дека: „ ... воедно согласно член 24 став 3 од Законот за слободен пристап до информации од јавен карактер им беше посочено на барателите дека треба да поднесат ново барање заедно со одговорот кој го добиле...“, Агенцијата му укажува на Имателот на информации дека во конкретниот случај не станува збор за дополнителна информација односно за ново барање туку за информации кои Барателот ги има наведено во првичното Барање односно за информации кои му недостасуваат во доставениот одговор.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**